મુંબઈ, તા. 5 : શૅરબજારમાં આજે સાંકડી, પરંતુ સતત વધઘટ પછી બજાર અત્યારે નકારાત્મક બંધ રહ્યું હતું. અંતિમ ટ્રેડિંગ સમયમાં સટ્ટાકીય લે-વેચ વચ્ચે અનેક શૅરો સુધારાથી ઘટાડે અને ઘટાડાથી સુધારે બંધ રહ્યા હતા. આજે ટ્રેડિંગની શરૂઆતમાં નિફટી અગાઉના બંધ 10553થી ઉપર 10558 ખૂલીને સતત દબાણે ઘટીને એક તબક્કે 10477 સુધી નીચે ગયું હતું. જોકે, ચુનંદા હેવીવેઈટ સૂચકાંકના કેટલાક શૅરોએ પુન: બાજુ સંભાળતા બજાર ઘટાડામાંથી થોડું ઉપર આવવા છતાં ટ્રેડિંગ અંતે 29 પૉઈન્ટ ઘટાડે 10524 ઉપર નકારાત્મક બંધ રહ્યું હતું. બીએસઈ ખાતે સેન્સેક્ષ 60 પૉઈન્ટ ઘટાડે 34951 બંધ હતો. વૈશ્વિક બજારોમાં અમેરિકા દ્વારા વ્યાજદરમાં પુન: વધારાની ચિંતા હતી. આ સાથે ટ્રેડવોર બાબતે અનિશ્ચિતતા પણ હજુ પૂરી ટળી નથી.